Pe 1 iulie a fost protestul față de Legea Reeducării organizat de Frăția Ortodoxă, adică unii dintre băieții care au protestat, pe la începutul anului, față de proiecția filmului 120 de bătăi pe minut, de la Muzeul Țăranului Român, pentru că vor să oprească propaganda homosexuală în România.

De data asta, frații s-au strâns în fața Muzeului Antipa, fiindcă nu sunt de acord cu „un proiect de lege prin care se dorește distrugerea celulei de bază a societății, adică a Familiei Românești!”. E vorba, de fapt, de „Strategia națională de educație parentală 2018-2025”, publicată recentă de Ministerul Educației, prin care se propune creșterea interesului pentru „o nouă cultură familială”, „respectul pentru diversitate”, precum și crearea unui mediu familial adecvat în care copilul să-și atingă potențialul maxim de dezvoltare.

Ca de obicei, și la acest miting, am dat peste daci mândri, preoți, oameni îmbrăcați în port tradițional și organizatori în verde, că nu degeaba au același sediu cu Noua Dreaptă.

Protestul a început cu o rugăciune și cu un discurs al lui Dan Grăjdeanu, unul dintre organizatori care este simpatizant al mișcării legionare. În timp ce vorbea, un bătrânel de lângă ținea în brațe o boxă, sprijinită de gardurile de protecție montate de jandarmerie. Oamenii fluturau steaguri, cântau rugăciuni și se luau în brațe unii pe alții.

Pentru că am 16 ani și vreau să aflu lucruri despre tainele vieții, i-am întrebat de unde pot primi educație sexuală, dacă la școală nu se vorbește despre asta și părinții nu-mi spun nimic. M-am dus la ei cu gândul că o să mă ajute și o să mă ducă pe drumul cel bun. Dacă citești asta acum, înseamnă că nu am ieșit din ispită.

Prima dată am vorbit cu Dan Grăjdeanu, dac mândru, cu tricou verde pe care scria Frăția Ortodoxă. N-a vrut să mă creadă când i-am spus că părinții nu vor să vorbim despre subiectul ăsta tabu și controversat. „E un asalt al pornografiei atât de mare încât nu cred că mai are să vă arate cineva ceva despre sexualitate.” Deci, internetul te învață prostii, așa că nu e cazul ca părinții sau profesorii să mai stea de vorba cu tine pe subiectul ăsta.

În final, mi-a explicat că educația sexuală i-ar învăța pe copii cum să facă sex și asta i-ar determina să facă SEX (Doamne, iartă-mă!).

O doamnă de 56 de ani mi-a zis că trebuie să știu tot despre subiect din proprie experiență. Stai așa, care proprie experiență, că se presupune că n-am. Din viețile anterioare n-am amintiri și e nasol că nu am pe ce să mă bazez. De la ea am învățat că bolile nu se găsesc, chiar așa, pe toate străzile și că dacă ești creștin credincios nu iei nicio boală, că ai timp să îți alegi partenerul cuviincios, să vorbești cu el înainte, vreo cinci-șase ani, și după să faci ceva cu el.

Apoi m-am dus să vorbesc cu un domn înalt, cu barbă albă, îmbrăcat în negru. N-a vrut să-mi spună cum îl cheamă. S-a prezentat ca „Vocea unei mari părți a poporului”. E și dac și preot. I-am pus aceeași întrebare. Nici el nu a putut să creadă că n-au vorbit părinții cu mine despre asta. Mi-a explicat că educația sexuală e un pericol, pentru că i-ar învăța pe copii perversiuni cum ar fi sexul anal, sexul oral și „linsul în dos”. A spus că în țările unde e introdusă educația sexuală sunt cele mai multe avorturi și cele mai multe boli cu transmitere sexuală și că se prezintă doar știri care dezinformează.

Nu a crezut nici că în România sunt cele mai multe adolescente însărcinate din Europa. Este tot dezinformare. M-a întrebat dacă mie mi se pare normal să fie copiii învățați perversiuni de genul sexului anal și oral. I-am spus că nu știu, că nu m-a învățat nimeni dacă e normal sau nu. S-a speriat și n-a mai vrut să vorbească cu mine. Am insistat, că voiam să învăț lucruri noi. „Poți să găsești toate informațiile de care ai nevoie pe internet. Sau întreab-o pe profesoara de biologie.”

Poate profa de biologie mi-ar răspunde, dar nu știu cum ar fi văzută, în școală, dacă proiectul Legea Inocenței Copilăriei, care a trecut de Senat, încă n-a fost votat în Camera Deputaților. Deci, cine știe, nu cred că vrea să riște vreo amendă sau ani de pușcărie pentru că-mi face mie educație sexuală la școală, fără acordul precis al părinților.

Chiar și inițiatorul legii, Ninel Peia, fost PSD, a venit la protestul ăsta. Eram convins că o să îmi spună tot ce trebuie să știu și o să scoată sexo-marxismul din mine, că o să-mi protejeze inocența.

Când m-am dus la el, mi-a spus că „rezistenții trebuie să stea departe”. Credeam că uitasem să-mi acopăr tatuajul cu „Rezist și sunt plătit de Soros” de pe frunte. L-am întrebat dacă i se pare utilă educația sexuală și nu a vrut să răspundă. O femeie de lângă el a strigat la mine că e inutilă, dar i-a făcut semn să tacă din gură. N-are nimeni voie să vorbească cu oameni din exterior.

Cei din jur îmi spuneau că sunt un nesimțit, că n-am bun simț, că vorbesc în timpul imnului. „Tu de ce nu respecți imnul? Unii au murit cu el pe buze!” N-am vrut să se creeze vreun haos, așa că m-am îndepărtat.

A fost tardiv însă. Peia s-a enervat și s-a dus la jandarmi. S-a prezentat ca președinte PNR (Partidul Neamul Românesc). Le-a spus că protestul este deranjat de ăia de la rezist, că eu instig cu întrebări și vrea să plec de acolo. Jandarmii m-au legitimat și mi-au explicat că trebuie să plec, că organizatorul decide cine participă și cine nu. M-am simțit ca și cum gluma din copilărie „Ți-a luat mă-ta stradă?” se aplicase în viața reală. Nu puteam să rămân la un protest dintr-un spațiu public pentru că nu eram de partea lor.

Am plecat trist. Preotul mi-a zis că trebuie să aleg mai repede, că o să vină ziua judecății și trebuie să fiu într-o anumită tabără. Ei nu m-au acceptat, că nu eram aproapele lor, poate m-o accepta, totuși, Dumnezeu.